<classify> TAASISI ya Kuzuia na Kupambana na Rushwa Takukuru imewafikisha mahakamani washitakiwa watatu kati ya watano wanaoshitakiwa kwa makosa ya rushwa waliotenda wakati wa utekelezaji wa mradi wa maji Bunda mkoani Mara ambao serikali ilitoa Sh bilioni 9.1.Takukuru imesema washitakiwa hao wamefikishwa katika Mahakama ya Hakimu Mkazi Mkoa wa Mara jana na wamefunguliwa kesi ya uhujumu uchumi.Waliofikishwa mahakamani jana ni aliyewahi kuwa Mkurugenzi wa Mamlaka ya Maji Safi na Usafi wa Mazingira Musoma Muwasa, Hawaiju Gantala, aliyewahi kuwa Kaimu Mkurugenzi wa Muwasa, Emmanuel Ruyobya na Mkurugenzi wa Kampuni ya Ujenzi ya Nyakiranganyi, Mahuza Nyakiranganyi aliyekuwa mkandarasi wa mradi.Naibu Mkuu wa Takukuru Mkoa wa Mara, Daniel Kapakala, katika taarifa yake kwa vyombo vya habari jana, alidai washitakiwa hao wamehusika katika rushwa kwenye mradi huo ulioratibiwa na serikali kutoa Sh 9,130,446,846.99. Makosa hayo ni pamoja na kula njama kinyume na kifungu cha 306 cha Sheria ya Kanuni ya Adhabu ambapo kwa pamoja waliisababishia mamlaka upotevu wa Sh 613,500,000.Kapakala alisema shitaka la pili linamhusu Gantala aliyekuwa Mkurugenzi wa Muwasa ambaye anadaiwa kuwa Januari 18, 2017 aliandaa Hati ya Kukamilisha Kazi iliyolenga kumlipa mkandarasi Nyakiranganyi Sh 7,547,348,246 huku akijua kuwa mkandarasi huyo hakuwa amemaliza kazi aliyopewa kwa mujibu wa Mkataba Namba AE04020112012W01 jambo ambalo ni kosa la kuihujumu mamlaka.Katika shitaka la tatu, mshitakiwa wa kwanza Gantala anashtakiwa kwa kosa la kutumia nyaraka kwa lengo la kumdanganya mwajiri wake kinyume na kifungu cha 22 cha Sheria ya Kuzuia na Kupambana na Rushwa Namba 11 ya Mwaka 2007.Tarehe 18 Januari 2017 aliandaa Hati ya Kukamilisha Kazi Certificate of Completion huku akijua kuwa mkandarasi Nyakiranganyi hajakamilisha mradi huo kwa mujibu wa mkataba na huku akifahamu kuwa yaliyoandikwa katika hati hiyo hayakuwa ya kweli, ilieleza sehemu ya taarifa hiyo ya Kapakala.Katika shitaka la nne washtakiwa wote watatu wanashitakiwa kwa kosa la kutakatisha fedha Sh 613,500,000 kinyume na kifungu cha 12d na 13a cha Sheria ya Kuzuia Utakatishaji Fedha Namba 12 ya Mwaka 2006.Aidha, shitaka la tano wote watatu wanashtakiwa kwa kosa la uhujumu uchumi na kuisababishia mamlaka hasara ya Sh 613,500,000 kinyume na aya ya 101 ya jedwali la kwanza na kifungu cha 571 na 602 vya Sheria ya Uhujumu Uchumi sura ya 200.Washitakiwa wamerudishwa rumande hadi Aprili 3, mwaka huu kwa kuwa mahakama hiyo ya Hakimu Mkazi Mkoa wa Mara bado haijateuliwa na DPP kusikiliza shauri hilo.Washitakiwa wengine ambao wanatafutwa ili kufikishwa mahakamani kwa makosa tajwa ni Juvenary Shilianga, Mkurugenzi wa Kampuni Fotress Building na Peter Kisobare aliyekuwa Mhandisi wa Muwasa.Ofisi ya Takukuru Mkoa wa Mara imetoa mwito kwa watuhumiwa hao wanaotafutwa wajisalimishe wenyewe kwenye ofisi yoyote ya Takukuru, Mahakama ya Mkoa Mara au Kituo cha Polisi kilichopo karibu.  <topic>: kitaifa 